[BREAKING] แอป Streaming ของตลาดหลักทรัพย์แห่งประเทศไทย จะเชื่อมระบบซื้อขายคริปโทเคอร์เรนซีได้ ในอนาคต
[BREAKING] แอป Streaming ของตลาดหลักทรัพย์แห่งประเทศไทย จะเชื่อมระบบซื้อขายคริปโทเคอร์เรนซีได้ ในอนาคต  เมื่อไม่กี่นาทีที่ผ่านมา มีข่าวว่าตลาดหลักทรัพย์แห่งประเทศไทยจะให้ นักลงทุนสามารถซื้อขายสินทรัพย์ได้ทุกประเภทผ่านทาง “Settrade Streaming”
25 มิ.ย. 2564

[BREAKING] แอป Streaming ของตลาดหลักทรัพย์แห่งประเทศไทย จะเชื่อมระบบซื้อขายคริปโทเคอร์เรนซีได้ ในอนาคต
เมื่อไม่กี่นาทีที่ผ่านมา มีข่าวว่าตลาดหลักทรัพย์แห่งประเทศไทยจะให้ นักลงทุนสามารถซื้อขายสินทรัพย์ได้ทุกประเภทผ่านทาง “Settrade Streaming”
ครอบคลุมตั้งแต่หุ้น, สินทรัพย์ลงทุนรูปแบบดิจิทัล, คริปโทเคอร์เรนซี, กองทุน, ตราสารแสดงสิทธิการฝากหลักทรัพย์ ไปจนถึงสัญญาซื้อขายล่วงหน้า จบครบในที่เดียว รวมไปถึงการซื้อขายเศษหุ้นด้วย
ทั้งนี้ คุณภากร ปีตธวัชชัย กรรมการและผู้จัดการตลาดหลักทรัพย์แห่งประเทศไทย เน้นย้ำว่า Streaming จะไม่ทำกระดานซื้อขายคริปโทเคอร์เรนซีเอง
โดย Streaming จะทำหน้าที่เชื่อมต่อการทำธุรกรรมทั้ง Traditional Market และ Digital Market เท่านั้น
เหตุผลสำคัญก็เพราะว่า ตลาดหลักทรัพย์แห่งประเทศไทยมองว่านักลงทุนไม่ควรเปิดบัญชีซ้ำซ้อนหรือซื้อขายสินทรัพย์ลงทุนผ่านตลาดหลายแห่ง
โดยในช่วงแรก อาจยังไม่ได้ให้เปิดบัญชีซื้อขายคริปโทเคอร์เรนซีเอง แต่จะมีช่องทางเชื่อมต่อให้ซื้อขาย ซึ่งยังไม่เปิดเผยว่าเชื่อมต่อไปที่ไหน
จากเรื่องนี้ก็น่าสนใจว่า ถ้าการซื้อขายคริปโทเคอร์เรนซี สามารถทำได้ผ่าน Streaming จริง จะทำให้ตลาดซื้อขายคริปโทเคอร์เรนซีในประเทศไทยเปลี่ยนไปอย่างไร
เพราะตอนนี้ต้องยอมรับว่าผู้มีบัญชีซื้อขายหุ้นในประเทศไทย จะซื้อขายผ่านแอป Streaming เกือบทุกคน ซึ่งตอนนี้ประเทศไทยมีบัญชีซื้อขายหุ้นประมาณ 4.5 ล้านบัญชี
และจะทำให้ Streaming ของตลาดหลักทรัพย์แห่งประเทศไทย กลายเป็นผู้ท้าชิงอันดับ 1 ของแพลตฟอร์มซื้อขายคริปโทเคอร์เรนซีในประเทศไทย ได้ทันทีตั้งแต่วันแรกที่เปิดตัว
สำหรับในอนาคตก็ต้องติดตามกันต่อไปว่า ตลาดหลักทรัพย์แห่งประเทศไทยจะทำ Exchange หรือตลาดซื้อขายคริปโทเคอร์เรนซีเองหรือไม่
การแข่งขันในการแย่งเป็นเจ้าตลาดการซื้อขายคริปโทเคอร์เรนซีดูเหมือนว่าจะเข้มข้น รุนแรงขึ้นในอนาคต
เรื่องนี้ก็อาจเป็นเพราะว่าผลประโยชน์จากตลาดนี้มันมากพอแล้ว ที่จะดึงให้รายใหญ่เข้ามามากขึ้นเรื่อย ๆ
ไม่แน่ว่าในอนาคต ก็อาจจะมีธนาคารพาณิชย์ หรือ สถาบันการเงินอื่น ๆ เข้ามาร่วมแข่งขันในตลาดนี้อีก ก็เป็นได้..
Reference
-
-